A BIZOTTSÁG 1217/2007/EK RENDELETE
(2007. október 18.)
a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet III. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendeletre (1) és különösen annak 13. és 19. cikkére,
mivel:
(1)
Az Európai Bizottság és a Kínai Népköztársaság Kereskedelmi Minisztériuma (a továbbiakban: kínai kereskedelmi minisztérium) 2005. június 10-én egyetértési megállapodást (a továbbiakban: egyetértési megállapodás) kötött egyes kínai textil- és ruházati termékek Közösségbe történő behozataláról. Ez az egyetértési megállapodás az egyes textiltermék-kategóriákra megállapított szinteket vezetett be. A megállapított szintek alkalmazása 2008. január 1-jén jár le.
(2)
Az egyetértési megállapodás a Kínából a Közösségbe importált alábbi tíz textiltermék-kategóriára vonatkozik: 2. kategória (pamutszövet), 4. kategória (pólók), 5. kategória (pulóverek), 6. kategória (nadrágok), 7. kategória (blúzok), 20. kategória (ágyneműk), 26. kategória (ruhák), 31. kategória (melltartó), 39. kategória (asztalnemű és konyhai textília) és 115. kategória (len- vagy ramifonal). A termékek megfelelő vámkódjai a 3030/93/EGK rendelet I. mellékletében vannak felsorolva.
(3)
A Kínából származó érintett import esetében, amelyre jelenleg az egyetértési megállapodásban rögzített megállapított szintek alkalmazandók, biztosítani kell a textiltermékek teljesen liberalizált kereskedelmére való zökkenőmentes és rendezett áttérést. Az egyetértési megállapodásban szereplő kategóriáknak a korábbi és a jelenlegi megállapított szintjét, azok korábbi és jelenlegi kihasználtságát, korábbi és jelenlegi kereskedelmi szintjét, importrészesedését és a speciális árukategória érzékenységét tartalmazó részletes elemzés alapján a Bizottság és a kínai kereskedelmi minisztérium arra a következtetésre jutott, hogy felügyeleti rendszer bevezetésére van szükség, mivel ésszerűen feltételezhető, hogy az egyetértési megállapodásban meghatározott szintek alá tartozó tíz textiltermék-kategória közül nyolcra 2008-ban importnyomás nehezedhet a Kínából származó behozatalok által. A nyolc érintett termékkategória a következő: 4. kategória (pólók), 5. kategória (pulóverek), 6. kategória (nadrágok), 7. kategória (blúzok), 20. kategória (ágyneműk), 26. kategória (ruhák), 31. kategória (melltartó) és 115. kategória (len- vagy ramifonal).
(4)
A következtetést, miszerint szükség van egy felügyeleti rendszerre, alátámasztja az a tény is, hogy 2008. december 31-éig számos más nagy fogyasztói piac is alkalmaz korlátozásokat több, Kínából származó textiltermék-kategória importjával szemben.
(5)
A textiltermékek teljesen liberalizált kereskedelmére való zökkenőmentes áttérés biztosításához szükség van a 3030/93/EGK rendelet I. mellékletében felsorolt, fent említett nyolc termékkategória behozatala alakulásának a lehető legkorábban történő, egyéves, a 2008. január 1. és 2008. december 31. közötti időszakra kiterjedő, ezen árukra alkalmazandó kettős ellenőrzési rendszer keretében megvalósított előzetes felügyeleti rendszer létrehozásával megvalósuló figyelemmel kísérésére.
(6)
A Kínai Népköztársaság kormánya tájékoztatta a Bizottságot, hogy az egyetértési megállapodásban szereplő nyolc termékkategóriára vonatkozó, a 2008. január 1. és 2008. december 31. közötti időszakban alkalmazandó kettős ellenőrzési rendszer keretében együtt fog működni.
(7)
Ezért a 3030/93/EGK rendeletet ennek megfelelően módosítani kell.
(8)
A 2008. január 1-jétől érvényes behozatali rendszer egyértelműségének és előreláthatóságának biztosítása érdekében ezt a rendeletet kellő időben közzé kell tenni az Európai Unió Hivatalos Lapjában.
(9)
A III. melléklet 14. cikkének (1) bekezdése értelmében az egyetértési megállapodásban szereplő, a megállapított szintek alá tartozó, Kínából származó, 2008. január 1-je előtt szállított termékek szabad forgalomba bocsátására 2008. március 31-ig a meglévő behozatali rendszer vonatkozik.
2008. április 1-jétől az e rendeletben előírt kettős ellenőrzési rendszer alkalmazandó, és az érintett árukra kiadott kiviteli engedélyek alapján behozatali engedélyt állítanak ki.
(10)
Az e rendeletben előírt intézkedések összhangban vannak a 3030/93/EGK rendelet 17. cikkével létrehozott, a textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
A 3030/93/EGK rendelet III. melléklete az e rendelet mellékletében megállapítottak szerint módosul.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2008. január 1-jétől2008. december 31-éig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 18-án.